CELEX: 32016L2037
Language: lv
Date: 2016-11-21 00:00:00
Title: Komisijas Direktīva (ES) 2016/2037 (2016. gada 21. novembris), ar kuru attiecībā uz aerosola izsmidzinātāju maksimālo atļauto spiedienu un lai tajā noteiktos marķēšanas noteikumus pielāgotu Eiropas Parlamenta un Padomes Regulai (EK) Nr. 1272/2008 par vielu un maisījumu klasificēšanu, marķēšanu un iepakošanu groza Padomes Direktīvu 75/324/EEK (Dokuments attiecas uz EEZ )

22.11.2016   
            
            
               LV
            
            
               Eiropas Savienības Oficiālais Vēstnesis
            
            
               L 314/11
            
         KOMISIJAS DIREKTĪVA (ES) 2016/2037
   (2016. gada 21. novembris),
   ar kuru attiecībā uz aerosola izsmidzinātāju maksimālo atļauto spiedienu un lai tajā noteiktos marķēšanas noteikumus pielāgotu Eiropas Parlamenta un Padomes Regulai (EK) Nr. 1272/2008 par vielu un maisījumu klasificēšanu, marķēšanu un iepakošanu groza Padomes Direktīvu 75/324/EEK
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1975. gada 20. maija Direktīvu 75/324/EEK par dalībvalstu normatīvo un administratīvo aktu tuvināšanu attiecībā uz aerosola izsmidzinātājiem (1) un jo īpaši tās 5. pantu,
   tā kā:
   
               (1)
            
            
               Direktīva 75/324/EEK nosaka noteikumus par aerosola izsmidzinātāju laišanu tirgū. Tā saskaņo aerosola izsmidzinātāju drošības noteikumus, ieskaitot prasības, kas saistītas ar šo izsmidzinātāju nominālajiem tilpumiem, pildīšanu un citiem spiediena riskiem, kā arī marķēšanas prasības, kas attiecas uz aerosola izsmidzinātājiem, kuri ir šīs direktīvas tvērumā un laisti tirgū saskaņā ar tās noteikumiem.
            
         
               (2)
            
            
               Pēdējos gados, pateicoties tehnikas attīstībai un inovācijai, ir izstrādāti aerosola izsmidzinātāji ar inovatīviem neuzliesmojošiem propelentiem, kas galvenokārt ir saspiestas gāzes (slāpeklis), saspiests gaiss vai oglekļa dioksīds. Tomēr izstrādi attiecībā uz aerosola izsmidzinātājiem ar neuzliesmojošiem propelentiem ierobežo Direktīvā 75/324/EEK paredzētais spēkā esošais maksimālais atļautais aerosola izsmidzinātāju spiediens, kas visā šādu izsmidzinātāju darbmūžā nelabvēlīgi ietekmē to smidzināšanas rezultātus. Konkrētāk, lietošanas gaitā šādiem aerosola izsmidzinātājiem spiediens krītas, tādēļ saturs tiek izsmidzināts mazāk efektīvi un ievērojami pasliktinās veiktspēja.
            
         
               (3)
            
            
               Komisijas Direktīva 2008/47/EK (2) aerosola izsmidzinātājiem ar neuzliesmojošiem propelentiem maksimālo atļauto spiedienu no 12 bāriem paaugstināja līdz 13,2 bāriem, kas attiecīgajā laikā bija maksimālā spiediena robeža, pie kuras bija iespējams garantēt drošību. Tomēr tehnikas tālāka attīstība un inovācija paver iespēju turpināt pielāgot šo robežu, neietekmējot minēto aerosola izsmidzinātāju drošumu. Tāpēc tagad atkal var atļaut tādu paaugstinājumu, lai uzlabotos šādu tirgū laistu aerosola izsmidzinātāju padeves intensitāte un smidzināšanas kvalitāte un tādējādi patērētājiem plašākā klāstā būtu piedāvāti efektīvāki smidzinātāji.
            
         
               (4)
            
            
               Attiecībā uz aerosola izsmidzinātājiem ar neuzliesmojošu propelentu paaugstinot atļauto spiedienu, ražotājiem pavērtos plašāka izvēle un attiecīgi iespēja šādus aerosola izsmidzinātājus izmantot vēl citiem lietojumiem. Tāpēc varētu atļaut no uzliesmojošiem propelentiem iespējami pāriet uz neuzliesmojošiem propelentiem, tādējādi uzlabojot aerosola izsmidzinātāju efektivitāti un ekoloģiskos raksturlielumus, vienlaikus garantējot līdzšinējos drošības līmeņus, kas nodrošināti ar Direktīvu 75/324/EEK.
            
         
               (5)
            
            
               Eiropas Parlamenta un Padomes Regulā (EK) Nr. 1272/2008 (3) paredzēts, ka Savienībā tiek saskaņota vielu un maisījumu klasificēšana un marķēšana. Lai gan Direktīvā 75/324/EEK ietvertie marķēšanas noteikumi ar minēto regulu jau ir saskaņoti ar Komisijas Direktīvu 2013/10/ES (4), ir vajadzīga tālāka pielāgošana, lai būtu ņemti vērā turpmākie Komisijas Regulā (ES) Nr. 487/2013 (5) paredzētie grozījumi. Tāpēc ir lietderīgi vairot juridisko skaidrību un saskanību ar Regulā (EK) Nr. 1272/2008 izvirzītajām marķēšanas prasībām, tomēr nenosakot nekādus jaunus pienākumus.
            
         
               (6)
            
            
               Tādēļ Direktīva 75/324/EEK būtu attiecīgi jāgroza.
            
         
               (7)
            
            
               Tā kā, paaugstinot aerosola izsmidzinātājiem ar neuzliesmojošiem propelentiem atļauto maksimālo spiedienu, ražotājiem nerastos nekādas jaunas saistības, tikai pavērtos papildu iespēja lietot neuzliesmojošus propelentus, pārejas periods nav vajadzīgs.
            
         
               (8)
            
            
               Ir jānodrošina, lai visi jaunie tiesību akti visām dalībvalstīm neatkarīgi no transponēšanas dienas ir piemērojami no viena un tā paša datuma.
            
         
               (9)
            
            
               Šajā direktīvā paredzētie pasākumi ir saskaņā ar atzinumu, ko sniegusi Komiteja, kas atbild par aerosola izsmidzinātāju direktīvas tehnisko modernizēšanu,
            
         IR PIEŅĒMUSI ŠO DIREKTĪVU.
   1. pants
   Direktīvas 75/324/EEK grozījumi
   Direktīvas 75/324/EEK pielikumu groza šādi:
   
               a)
            
            
               pielikuma 2.2. punktu aizstāj ar šādu:
               “2.2.   Marķēšana
               
               Neskarot Regulu (EK) Nr. 1272/2008, uz katra aerosola izsmidzinātāja jābūt šādam salasāmam un neizdzēšamam marķējumam:
               
                           a)
                        
                        
                           ja aerosols saskaņā ar 1.9. punkta kritērijiem klasificēts kā “neuzliesmojošs” – signālvārdam “Uzmanību” un citiem 3. aerosolu kategorijai paredzētajiem Regulas (EK) Nr. 1272/2008 I pielikuma 2.3.1. tabulā sniegtajiem marķējuma zīmju elementiem;
                        
                     
                           b)
                        
                        
                           ja aerosols saskaņā ar 1.9. punkta kritērijiem klasificēts kā “uzliesmojošs” – signālvārdam “Uzmanību” un citiem 2. aerosolu kategorijai paredzētajiem Regulas (EK) Nr. 1272/2008 I pielikuma 2.3.1. tabulā sniegtajiem marķējuma zīmju elementiem;
                        
                     
                           c)
                        
                        
                           ja aerosols saskaņā ar 1.9. punkta kritērijiem klasificēts kā “īpaši viegli uzliesmojošs” – signālvārdam “Bīstami” un 1. aerosolu kategorijai paredzētajiem Regulas (EK) Nr. 1272/2008 I pielikuma 2.3.1. tabulā sniegtajiem marķējuma zīmju elementiem;
                        
                     
                           d)
                        
                        
                           ja aerosols ir plaša patēriņa produkts – Regulas (EK) Nr. 1272/2008 IV pielikuma 1. daļas 6.1. tabulā sniegtajam drošības prasību apzīmējumam P102;
                        
                     
                           e)
                        
                        
                           jebkādiem citiem papildu lietošanas brīdinājumiem, kas lietotājus brīdina par produkta īpašo bīstamību; ja aerosola izsmidzinātājam ir pievienota atsevišķa lietošanas instrukcija, arī tajā jāietver attiecīgie lietošanas brīdinājumi”;
                        
                     
         
               b)
            
            
               pielikuma 3.1.2. punktu aizstāj ar šādu:
               
                           “3.1.2.
                        
                        
                           Aerosola izsmidzinātājā spiediens 50 °C temperatūrā atkarībā no gāzu satura tajā nedrīkst pārsniegt tālāk sniegtajā tabulā norādītās vērtības:
                           
                                       Gāzu saturs
                                    
                                    
                                       Spiediens 50 °C temperatūrā
                                    
                                 
                                       Sašķidrināta gāze vai gāzu maisījums, kam uzliesmošanas diapazons gaisā ir 20 °C temperatūrā un pie standartspiediena 1,013 bāri.
                                    
                                    
                                       12 bāri
                                    
                                 
                                       Sašķidrināta gāze vai gāzu maisījums, kam uzliesmošanas diapazons gaisā nav 20 °C temperatūrā un pie standartspiediena 1,013 bāri.
                                    
                                    
                                       13,2 bāri
                                    
                                 
                                       Saspiestas vai zem spiediena izšķīdinātas gāzes, kam uzliesmošanas diapazons gaisā nav 20 °C temperatūrā un pie standartspiediena 1,013 bāri.
                                    
                                    
                                       15 bāri”
                                    
                                 
                     
         2. pants
   Transponēšana
   1.   Dalībvalstis vēlākais līdz 2017. gada 12. decembrim pieņem un publicē šīs direktīvas prasību izpildei vajadzīgos likumus, normatīvos un administratīvos aktus. Dalībvalstis tūlīt dara zināmus Komisijai minēto noteikumu tekstus.
   Minētos noteikumus tās piemēro no 2018. gada 12. februāra.
   Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālai publikācijai. Kā šāda atsauce izdarāma, nosaka dalībvalstis.
   2.   Dalībvalstis dara Komisijai zināmus to tiesību aktu galvenos noteikumus, ko tās pieņem jomā, uz kuru attiecas šī direktīva.
   3. pants
   Stāšanās spēkā
   Šī direktīva stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   Šī direktīva ir adresēta dalībvalstīm.
   
      Briselē, 2016. gada 21. novembrī
      
         
            Komisijas vārdā –
         
         
            priekšsēdētājs
         
         Jean-Claude JUNCKER
      
   
   
      (1)  OV L 147, 9.6.1975., 40. lpp.
   
   
      (2)  Komisijas 2008. gada 8. aprīļa Direktīva 2008/47/EK, ar kuru, pielāgojoties tehnikas attīstībai, groza Padomes Direktīvu 75/324/EEK par dalībvalstu normatīvo un administratīvo aktu tuvināšanu attiecībā uz aerosola izsmidzinātājiem (OV L 96, 9.4.2008., 15. lpp.).
   
      (3)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu (OV L 353, 31.12.2008., 1. lpp.).
   
      (4)  Komisijas 2013. gada 19. marta Direktīva 2013/10/ES, ar ko groza Padomes Direktīvu 75/324/EEK par dalībvalstu normatīvo un administratīvo aktu tuvināšanu attiecībā uz aerosola izsmidzinātājiem, lai tajā paredzētos marķēšanas noteikumus pielāgotu Eiropas Parlamenta un Padomes Regulai (EK) Nr. 1272/2008 par vielu un maisījumu klasificēšanu, marķēšanu un iepakošanu (OV L 77, 20.3.2013., 20. lpp.).
   
      (5)  Komisijas 2013. gada 8. maija Regula (ES) Nr. 487/2013, ar ko, pielāgojot zinātnes un tehnikas attīstībai, groza Eiropas Parlamenta un Padomes Regulu (EK) Nr. 1272/2008 par vielu un maisījumu klasificēšanu, marķēšanu un iepakošanu (OV L 149, 1.6.2013., 1. lpp.).